На основу члана 19. став 1. тачка 3. и члана 21. став 1. Закона о јавној својини (“Сл. Гласник РС”, бр. 72 / 2011, бр. 88/2013, бр. 105/2014, бр. 104/2016- др.закон, бр. 108/2016, бр. 113/2017, бр. 95/2018, бр. 153/2020), и члана 40 .став 1. тачка 38. Статута општине Чајетина (“Службени лист општине Чајетина” број 2/2019 ) Скупштина општине Чајетина, на седници одржаној 24. августа 2023. године, донела је следећу

**ОДЛУКУ О ПОСТАВЉАЊУ ПЛУТАЈУЋИХ ОБЈЕКАТА НА ДЕЛУ ОБАЛЕ И ВОДНОГ ПРОСТОРА НА АКВАТОРИЈУ РИБНИЧКОГ ЈЕЗЕРА И ПРИОБАЛНИХ ДЕЛОВА ЈЕЗЕРА**

**Члан 1.**

Општина Чајетина, као носилац права јавне својине на катастарској парцели 1435/30 КО Јабланица, на потесу Рибница, површине 139041 м2, по култури вештачко језеро, даје ***сагласност*** Јавном предузећу „Голд гондола Златибор“ за обављање послова превоза пловилом на електрични погон, о чему ће ово јавно предузеће донети посебну одлуку и прибавити потребну документацију у складу са позитивноправним прописима.

**Члан 2.**

Општина Чајетина, такође, даје сагласност за постављање пристаништа („дока“) који ће, на основу ове одлуке, бити изграђен од природних материјала.

**Члан 3.**

 Овом одлуком не преноси се право својине на стварима у јавној својини, те на основу ове одлуке не може се вршити било какав упис у јавним књигама о непокретностима и правима на њима. ЈП Голд гондола Златибор није овлашћено и не може да располаже, отуђи нити дâ непокретности и покретне ствари даље уступа на коришћење, без сагласности оснивача општине Чајетина.

**Члан 4.**

 Ова одлука ступа на снагу даном доношења, а биће објављена у '' Службеном листу општине Чајетина'' .

***ОБРАЗЛОЖЕЊЕ***

Јавно предузеће „Голд гондола Златибор“ обратило се Општинском већу и Скупштини општине Чајетина са захтевом да се том јавном предузећу да сагласност за обављање делатности превоза пловилом, који ће бити на електрични погон, као и пристаништа за пловило.

Општинско веће општине Чајетина сматра да посебан значај треба дати очувању животне средине, као и праву човека за здраву животну средину кроз уравнотежен привредни развој. Следећи то, дате су чврсте гаранције ЈП „Голд гондола Златибор“ да ће:

* сузбити све ризике који могу изазвати опасности од загађења
* са посебном пажњом водити рачуна о очувању здраве животне средине,
* вршити контролу и спречавање свих видова загађења животне средине, као и да ће одрживо и континуирано управљати природним богатствима на Рибничком језеру.

Општинско веће општине Чајетина је утврдила јавни интерес којом ће давање сагласности ЈП „Голд гондола Златибор“ помоћи у промоцији туризма на Рибничком језеру и којом ће то предузеће остварити сврху обављања својих делатности, не реметећи биодиверзитет, а следећи упуте које се односе на заштиту животне средине.

Разматрајући поднети захтев утврђено је да је општина Чајетина, носилац права јавне својине на катастарској парцели 1435/30 КО Јабланица, на потесу Рибница, површине 139041 м2, по култури вештачко језеро.

 Скупштина општине даје сагласност без накнаде**,**Јавном предузећу „Голд гондола Златибор“ да обавља делатност превоза пловилом до 12 места на електрични погон о чему ће ово јавно предузеће донети посебну одлуку.

Поред тога дозвољава се и постављање пристаништа који би били изграђени у те сврхе, а сви направљени од природних материјала, не реметећи пејзажну архитектуру подручја.

Сматра се да би туристички потенцијал Рибничког језера, за постављање пловила, постао такав, да би у будућности, то језеро уз ове садржаје, могло постати окосница туризма у Србији.

ЈП „Голд гондола Златибор“ се налаже да са посебном пажњом води рачуна о одрживом управљању природним вредностима и заштити животне средине које би се остваривала у складу са позитивним Законом о заштити животне средине, Закона о водама и другим посебним законима који регулишу ова питања као и да у највећој могућој мери :

* посвети пажњу очувању животне средине, воде и приобаља;
* захтева најстроже поштовање свих правила везаних за очување животне средине;
* са посебном пажњом води рачуна о водним ресурсима језера;
* вршити контролу и сузбијање емисија штетних материја у воду и око ње;
* ради на подстицању природних добара у циљу увећања биодиверзитета.

На основу горе наведеног донета је одлука као у диспозитиву.

**СКУПШТИНА ОПШТИНЕ ЧАЈЕТИНА**

**Број:02-83/2023-01 од 24. августа 2023. године**

 **ПРЕДСЕДНИК**

**СКУПШТИНЕ ОПШТИНЕ,**

 ***Арсен Ђурић***